
Спортсмен цIэрыIуэм и фэеплъ зэхьэзэхуэ
Къэбэрдей-Балъкъэрым щыщ спортсменитIым медалхэр къыщахьащ Алиев Алий и фэеплъ дунейпсо зэхьэзэхуэу бэнэкIэ хуитымкIэ Дагъыстэным щекIуэкIам.
Зи хьэлъагъыр килограмм 61-м нэблагъэхэм я гупым щрагъэкIуэкIа зэIущIэхэм псоми текIуэныгъэ къыщихьащ икIи дыщэ медалыр зыIэригъэхьащ Мусукаев Исмэхьил. Финалым абы щыхигъэщIащ Дагъыстэным и лIыкIуэ Рашидов Шамил.
Нэхъ хьэлъэ дыдэхэм я гупым, килограмми 125-м нэблагъэхэм я деж, дыжьын медалыр къыщихьащ Къущхьэ Мурадин. Финал зэIущIэм ар 0:1-уэ къыхигъэщIащ Украинэм и цIэкIэ зыкъэзыгъэлъагъуэ Засеев Алан.
Европэм и Кубокыр IэщIокI
Словакием и къалащхьэ Братиславэ мы махуэхэм щекIуэкIащ дзюдомкIэ Европэм и Кубокыр къэхьыным теухуа зэхьэзэхуэ. Абы хэтащ ди лъэпкъэгъу Мудрэн Бесъэн.
Зи хьэлъагъыр килограмм 60-м нэблагъэхэм я гупым щригъэкIуэкIа зэIущIэ-хэм щытекIуа Мудрэныр финалым щыпэщIэтащ Германием щыщ Граф Филипп. Ди жагъуэ зэрыхъунщи, ещанэ дакъикъэр екIуэкIыу иппонкIэ ди щIалэр къытезыдза нэмыцэ дзюдоистым ехъулIэныгъэр зыIэщIигъэкIакъым. Мудрэным дыжьын медалыр къылъысащ.
Мы махуэхэм ди лъэпкъэгъум зыхуегъэхьэзыр Рио-де-Жанейрэ щекIуэкIыну Олимп джэгухэм.
Мыз Беслъэн Хорватием къыщыхожаныкI
Мы махуэхэм Хорватием щекIуэкIащ каратэмкIэ дунейпсо кубокыр къэхьынымкIэ щIалэгъуалэм я зэхьэзэхуэ. Дубровицэ къалэм дэт Мария-Лино спорт комплексым щызэхуэсат къэрал куэдым я спортсмен нэхъыфIу 1100-рэ. Къэбэрдей-Балъкъэрым каратэмкIэ и федерацэм и президент Гуэбэшы Аслъэн хъыбар къызэрыдигъэщIамкIэ, абы дыжьын медалыр къыщихьащ ди республикэм щыщ Мыз Беслъэн.
Зи хьэлъагъыр килограмм 76-м нэсхэм я деж щригъэкIуэкIа зэIущIэхэм шэч къызытумыхьэн текIуэныгъэхэр къыщызыхьа ди лъэпкъэгъур финалым щыIущIащ Аргентинэм къикIа Олазарри Себастьян. Зэхьэрхуэрэгъухэм бэнэныгъэ зэхуэдэ къагъэлъэгъуа пэтми, судьяхэм Олазарри нэхъ ягу дыхьащ икIи Мыз Беслъэн къылъысар дыжьын медалырщ.
— ФокIадэм Беслъэн и ныбжьыр илъэс 18 ирикъунущи, дяпэкIэ балигъхэм я зэхьэзэхуэхэм зыкъыщигъэлъэгъуэфынущ. АдэкIэ дэ зыхуэдгъэхьэзырынущ Урысейм и Кубокыр къэхьыным теухуа зэпеуэм. Абы щытекIуэхэм дунейпсо чемпионатым зыкъыщагъэлъэгъуэну Iэмал яIэнущ, — жиIащ Гуэбэшы Аслъэн.
ЖЫЛАСЭ Замир.
